KOMISIJOS REGLAMENTAS (EB) Nr. 1846/2004
2004 m. spalio 22 d.
iš dalies keičiantis Reglamentą (EB) Nr. 174/1999, nustatantį išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 30 straipsnį,
kadangi:
(1)
Komisijos reglamento (EB) Nr. 174/1999 (2) 20 straipsnyje numatoma, kad eksporto licencijos sūriams, skirtiems eksportuoti į Jungtines Amerikos Valstijas ir sudarantiems dalį kvotos pagal susitarimus, sudarytus daugiašalių prekybos derybų metu, gali būti skiriamos vadovaujantis atskira tvarka, pagal kurią Jungtinėse Valstijose gali būti paskirti privilegijuotieji importuotojai.
(2)
2004 m. gegužės 1 d. į Bendriją įstojus Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai (naujosios valstybės narės), reikia sujungti Urugvajaus raunde numatytas ir Urugvajaus raundo XX sąraše Jungtinių Valstijų Čekijos Respublikai, Vengrijai, Lenkijai ir Slovakijai suteiktas tarifų kvotas tam tikriems sūriams į ES-25 kvotas ir nuo 2005 m. tvarkyti jas taip, kaip buvo tvarkomos ES-15 kvotos pagal pirmiau minėtus susitarimus.
(3)
Siekiant leisti valstybių narių subjektams pritaikyti Bendrijoje taikomą sistemą, 2005 kvotos metams turėtų būti įvestos pereinamojo laikotarpio priemonės, atsižvelgiant į Reglamento (EB) Nr. 174/1999 20 straipsnio 3 dalyje numatytų paskirstymo kriterijų taikymą naujųjų valstybių narių prašymams išduoti eksporto licencijas.
(4)
Pereinamojo laikotarpio priemonė dėl istorinių eksporto kriterijų taikymo turėtų būti taikomos visoms naujosiose valstybėse narėse įsikūrusių pareiškėjų iš ten pateikiamoms paraiškoms dėl kvotų, kurioms 2003 m. nebuvo nustatytos jokios su atskira šalimi susijusios kvotos.
(5)
Kita pereinamojo laikotarpio priemonė dėl subsidiarumo kriterijaus pirmenybės taikymo turėtų būti taikoma Čekijos Respublikoje, Vengrijoje, Lenkijoje ir Slovakijoje įsikūrusių pareiškėjų iš ten pateikiamoms paraiškoms išduoti laikinas licencijas sūriams, kuriuos ketinama įvežti į JAV pagal kvotas, kurioms 2003 m. buvo nustatytos su atskira šalimi susijusios kvotos.
(6)
Siekiant suteikti ES eksportuotojams tam tikro lankstumo eksportuojant produktus pagal Jungtinių Amerikos Valstijų suderintame tarifų sąraše aprašytas kvotas, paraiškoje, prašančioje išduoti eksporto licenciją turėtų būti nurodytas 8 skaičių produkto Kombinuotosios nomenklatūros kodas.
(7)
Kadangi produktams, klasifikuojamiems pagal KN kodą 0406 ir skirtiems Jungtinėms Amerikos Valstijoms netaikomos eksporto grąžinamosios išmokos, grąžinant užstatą, pateikiamą norint gauti licenciją, neturėtų būti reikalaujama įrodyti, kad prekė buvo pristatyta.
(8)
Todėl Reglamentas (EB) Nr. 174/1999 turėtų būti atitinkamai iš dalies pakeistas.
(9)
Nustačius 2005 m. procedūros įgyvendinimo terminą, šis reglamentas turi būti taikomas kiek galima greičiau.
(10)
Pieno ir pieno produktų vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 174/1999 20 straipsnis iš dalies keičiamas taip:
1)
1 dalis pakeičiama taip:
„1. Pagal Reglamento (EB) Nr. 1255/1999 42 straipsnyje nurodytą tvarką Komisija gali nuspręsti, kad, remiantis šio straipsnio 2-11 dalimis, eksporto licencijos išduodamos 0406 KN kode klasifikuojamiems produktams, skirtiems eksportuoti į Jungtines Valstijas ir sudarantiems dalį šių kvotų:
a)
papildomos kvotos pagal Susitarimą dėl žemės ūkio;
b)
kvotas, pirmiausia numatytas Tokijo raunde ir Jungtinių Valstijų suteiktas Austrijai, Suomijai ir Švedijai pagal Urugvajaus raundo XX sąrašą;
c)
kvotas, pirmiausia numatytas Urugvajaus raunde ir Jungtinių Valstijų suteiktas Čekijos Respublikai, Vengrijai, Lenkijai ir Slovakijai pagal Urugvajaus raundo XX sąrašą.“.
2)
2 dalies pirmoji pastraipa papildoma šia pastraipa:
„Nukrypstant nuo 5 straipsnio 1 dalies 1 sakinio, paraiškų išduoti licencijas ir licencijų 16 skyriuje įrašomas 8 skaičių produkto Kombinuotosios nomenklatūros kodas.“.
3)
3 dalis papildoma šia pastraipa:
„Tačiau, atsižvelgiant į Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje (naujosios valstybės narės) įsikūrusių pareiškėjų savo valstybėse narėse pateiktas paraiškas išduoti pereinamojo laikotarpio licencijas eksportuoti sūrius į Jungtines Amerikos Valstijas 2005 kvotos metams, taikomos tokios pereinamosios priemonės:
a)
iš pareiškėjų, kurie savo paraiškos dokumentais įrodė, kad mažiausiai tris metus yra įsisteigę naujosiose valstybėse narėse ir visus tuos metus eksportavo sūrius, nereikalaujami pirminiai eksporto rodikliai, numatyti pirmos pastraipos a punkte, išskyrus tuos atvejus, kai paraiškos buvo pateiktos pereinamojo laikotarpio licencijoms:
i)
Čekijos Respublikoje, siekiant eksportuoti sūrius į Jungtines Amerikos Valstijas pagal suderinto tarifų sąrašo (STS) 4 skyriaus 16, 17, 18, 20 ir 25 pastabose aprašytas kvotas, kurioms 2003 m. buvo nustatytos su atskira šalimi susijusios kvotos;
ii)
Vengrijoje, siekiant eksportuoti sūrius į Jungtines Amerikos Valstijas pagal suderinto tarifų sąrašo (STS) 4 skyriaus papildomoje 25 pastaboje aprašytas kvotas, kurioms 2003 m. buvo nustatytos su atskira šalimi susijusios kvotos;
iii)
Lenkijoje, siekiant eksportuoti sūrius į Jungtines Amerikos Valstijas pagal suderinto tarifų sąrašo (STS) 4 skyriaus papildomose 16 ir 21 pastabose aprašytas kvotas, kurioms 2003 m. buvo nustatytos su atskira šalimi susijusios kvotos;
iv)
Slovakijoje, siekiant eksportuoti sūrius į Jungtines Amerikos Valstijas pagal suderinto tarifų sąrašo (STS) 4 skyriaus papildomoje 16 pastaboje aprašytas kvotas, kurioms 2003 m. buvo nustatytos su atskira šalimi susijusios kvotos;
b)
pirmos pastraipos b punkte minėtu tikslu pareiškėjas gali turėti savo paskirtą privilegijuotą importuotoją 2005 m., kuris galėtų būti laikomas dukterine įmone, jeigu
i)
paraiška buvo pateikta
-
pereinamojo laikotarpio licencijai Čekijoje, siekiant eksportuoti sūrius į Jungtines Amerikos Valstijas pagal suderinto tarifų sąrašo 4 skyriaus 16, 17, 18, 20 ir 25 pastabose aprašytas kvotas, arba
-
pereinamojo laikotarpio licencijai Vengrijoje, siekiant eksportuoti sūrius į Jungtines Amerikos Valstijas pagal suderinto tarifų sąrašo 4 skyriaus papildomoje 25 pastaboje aprašytas kvotas,
-
pereinamojo laikotarpio licencijai Lenkijoje, siekiant eksportuoti sūrius į Jungtines Amerikos Valstijas pagal suderinto tarifų sąrašo 4 skyriaus papildomose 16 ir 21 pastabose aprašytas kvotas,
-
pereinamojo laikotarpio licencijai Slovakijoje, siekiant eksportuoti sūrius į Jungtines Amerikos Valstijas pagal suderinto tarifų sąrašo 4 skyriaus papildomoje 16 pastaboje aprašytas kvotas;
ii)
pareiškėjas valstybės narės, kurioje buvo pateikta paraiška, kompetentingoms valdžios institucijoms pateikia dokumentus, įrodančius kad jis iki paraiškos pateikimo mažiausiai tris metus buvo įsikūręs naujosiose valstybėse narėse ir kiekvienais iš tų trijų kalendorinių metų eksportavo aptariamus sūrius į JAV;
iii)
pareiškėjas valstybės narės, kurioje buvo pateikta paraiška, kompetentingoms valdžios institucijoms raštiškai įsipareigoja pradėti procedūrą siekiant Jungtinėse Amerikos Valstijose įkurti dukterinę įmonę;
iv)
pareiškėjas valstybės narės, kurioje buvo pateikta paraiška, kompetentingoms valdžios institucijoms pateikia įrodymą, kad 12 mėnesių iki paraiškos pateikimo buvo eksportuojama privilegijuotiesiems importuotojams.“.
4)
10 dalyje trečia pastraipa pakeičiama taip:
„Užstatas, pateikiamas norint gauti galutinę licenciją, grąžinamas tik pateikus kompetentingos muitinės institucijos tinkamai pasirašytą deklaraciją.“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 22 d.